**ÁLTALÁNOS TUDNIVALÓK**

**A MAGYAR NYELV ÉS IRODALOM ÉRETTSÉGI**

**VIZSGÁRÓL**

1. A magyar nyelv és irodalom érettségi **írásbeli és szóbeli** vizsgarészből áll.
2. **Az írásbeli érettségi** időtartama 240 perc, ezalatt az érettségizőnek két részfeladatot kell megoldania:

* egy 60 perces szövegértés feladatot, melyre maximálisan 40 pont adható
* egy 180 perces szövegalkotási feladatot, mely három feladattípust tartalmaz:

irodalmi alkotásokon alapuló érvelő esszé megadott téma és bázisszöveg alapján

egy mű értelmezése megadott szempontok szerint (leggyakrabban novella, ritkábban hosszabb lírai alkotás, pl. ballada)

két mű összehasonlító elemzése (legtöbbször lírai alkotások)

A szövegalkotási (fogalmazási) feladattípusok közül csak egyet kell megoldani az érettségiző szabad választása alapján!

A feladat értéke 60 pont a következő szempontok szerint:

tartalom: 20 pont

a szöveg megszerkesztettsége: 20 pont

nyelvi minőség: 20 pont

A fogalmazás terjedelmét illetően megkötés nincs, de elvárható a legalább három oldalas munka.

Vázlat készítését javasoljuk.

Piszkozat készíthető, és a tisztázattal együtt be kell adni.

**Az írásbeli érettségi pontértéke a két feladat alapján összesen: 100 pont,** melyből **a helyesírásra** maximálisan **15 pont, az írásképre** maximálisan **3 pont levonható**.

A **helyesírási hibapontok** mindkét feladattípusból **összegződnek**, két helyesírási hibapont egy érettségi pont levonását eredményezi a javítási útmutató alapján.

(http: oktatas.hu)

**Fontos egyéb tudnivalók az írásbeli érettségivel összefüggésben:**

Az írásbeli faladatok **nem tanult művek elemzését kéri számon**, hanem a gimnáziumi tanulmányok alatt gyakorolt irodalmi és nyelvi kompetenciák elsajátítását méri.

Az írásbeli feladathoz a hivatalos érettségi feladatlapon kívül **semmilyen segédeszköz** nem használható!

1. **A szóbeli érettségi vizsga menete**

**Magyar nyelv**

**Nyolc témakörből a szaktanár által összeállított 20 tétel közül húz egyet a vizsgázó.**

**Témakörök:** Ember és nyelv, Nyelv és társadalom, A magyar nyelv története, Kommunikáció, Nyelvi szintek, A szöveg, Retorika, Stílus és jelentés

Valamennyi témakörből **legalább két tételt** kell választani. Minden tétel egy gyakorlati feladatból és a hozzá kapcsolódó elméleti részből áll.

**Magyar irodalom**

**Magyar irodalomból szintén 20 tételből húznak a diákok, a nyelvi tételek kihúzásával egy időben.**

A tételek szintén **témakörök** köré épülnek, melyek a következők:

**Életművek**: ***hat kötelező szerző*** (Petőfi Sándor, Arany János, Ady Endre, Babits Mihály, Kosztolányi Dezső, József Attila) átfogó ismerete

**Portrék**: kötelezően választható szerzőkből ***négy tételt*** kell kijelölnie a szaktanárnak

**Látásmódok**: ***három szerző*** választandó

**Kortárs magyar irodalom**: ***egy tétel*** adható 1990 utáni szerzők/ művek köréből

**Világirodalom: *két tétel*** az antikvitás, a romantika, a klasszikus modernség vagy az avantgárd és a 20—21. század szerzői közül

**Színház- és drámatörténet**: ***két tétel*** a magyar és a világirodalomból együttvéve

**Az irodalom határterületei: *egy tétel*** (film,népszerű irodalom)

**Regionális kultúra: *egy tétel*** a lakóhelyhez kapcsolható alkotó feldolgozása

**A szóbeli érettségi értékelése:**

**A két tétel kifejtésére együttesen 50 pont adható:**

* + - * + **tartalom: 25 pont**
        + **előadásmód: 25 pont**

**Fontos egyéb tudnivalók a szóbeli érettségi vizsgáról:**

**A tételek címét a tanulókkal tanév közben a szaktanárok megismertetik, az érettségi előkészítő foglalkozásokon pedig segítik a felkészülést.** Az érettségi előkészítő foglalkozások látogatása azonban nem kötelező.

**A szóbeli vizsgán a két (nyelvi és irodalom) tétel kifejtésének időtartama maximum 15 perc.**

**A felkészülésre a vizsgabizottságnak legalább 30 percet biztosítania kell a vizsgázó számára.**

**A szóbeli vizsgán segédanyag használható: szöveggyűjtemények, kötelező olvasmányok, melyeket az iskolakönyvtár biztosít.**